I kjøpesentre og bibliotekene sitter de, cruiseturister og cruisemannskap med nesa ned i smarttelefonen sin. Det er tid for å sjekke hva som har skjedd på nett mens de har vært på sjøen.

– Vi kan gå på nett på båten, men det er så dyrt. Dette er en bedre løsning, sier en av dem NRK treffer på kulturhuset midt i sentrum av Stavanger.

Han og resten av kollegene vil ikke si hva de heter, og snur seg raskt ned mot skjermen på mobiltelefonen.

– Vi kan gå på internett på skipet, men det er vanskeligere, og på sjøen er dekningen dårligere. Mange av oss, nesten alle, kommer hit, sier de – mens de fortsetter å surfe.

9000 passasjerer, pluss mannskap på besøk

Tre cruiseskip, med opp mot 9000 passasjerer, pluss mannskap, er inne i Stavanger denne dagen. Det merkes på kulturhuset på Sølvberget.

– Ja, du kan jo bare se deg rundt i lokalet, det er nesten ikke en ledig stol. De bruker det trådløse nettverket, oss og datamaskinene våre, så det tekniske utstyret er i full bruk når cruiseskipene er inne, forteller Sissel Dahle, som jobber på Stavanger kulturhus.

Cruiseskipene fyller Vågen i Stavanger flere dager i sommerhalvåret. Foto: Kirsti Wilhelmsen

Og selv om det er fullt både i stolene og trappene rundt om i huset, gjør ikke det noe, sier Dahle.

– Det er jo kjekt, det blir et levende hus. Vi er jo glade for at turistene finner seg så godt til rette.

Les også: Vil heller på cruise enn på chartertur

Også turistene som aldri har vært i Stavanger før, har funnet ut at det er gratis trådløst internett på en del kjøpesentre og på kulturhuset.

Ble sittende da de fant WiFi

Cruisemannskap og turister sitter på kjøpesenteret Torgterassen i Stavanger for å benytte WiFi. Foto: Ingvill Bjorland

Rachel og Marcus har begge satt seg ned med telefonen. De er egentlig på cruise, og er på land for å se byen, men …

– Vi vandret bare rundt og havnet her, og det sto på kartet vi fikk på turistinformasjonen at det var gratis internett her. Derfor bestemte vi oss for å bli litt før vi går ut igjen, sier Marcus.

– Det er jo litt frigjørende å være avlogget, men på grunn av lengden på cruiseoppholdet, er det jo greit å gi de hjemme et livstegn eller to, avslutter Rachel, mens hun igjen sjekker om det har skjedd noe siden sist.

